Սեմյոն Ռեզենկին

**Սեմյոն Զինովևիչ Ռեզենկին** (, ), խորհրդային մրցավար, ֆուտբոլիստ և մարզիչ։ Համամիութենական կարգի մրցավար, որպես գլխավոր մրցավար անցկացրել է Բարձրագույն լիգայի 23 խաղ։ Մասնակցել է «Արսենալ (Խարկով)» ֆուտբոլային ակումբի ստեղծմանը։ Հայրենական մեծ պատերազմի մասնակից, պարգևատրվել է մարտական շքանշաններով։

## Կենսագրություն
Ֆուտբոլ սկսել է խաղալ խարկովյան «Սպարտակում», 1930-ականների կեսերին հանդես է եկել նրա պատանեկան թիմում։

Հայրենական մեծ պատերազմի տարիներին եղել է Տ-34 տանկի անձնակազմի հրաձիգ-ռադիստ։ Մարտնչել է Տափաստանային և 1-ին Ուկրաինական ռազմաճակատների կազմում։ Պատերազմի ժամանակ երկու անգամ վիրավորվել է։ Ավարտել է պատերազմը Պրահայի մոտ 1945 թվականի մայիսին։

Հետպատերազմյան տարիներին հանդես է եկել Ստալինսկի «Մետալուրգ Վոստոկի», Խարկովի «Լոկոմոտիվի» և «Սպարտակի» կազմում, եղել է վերջինիս ավագը։

1953 թվականից սկսել է վարել ԽՍՀՄ առաջնության հանդիպումները։ 1954 թվականի սեպտեմբերի 7-ին նորամուտը նշել է որպես գլխավոր մրցավար։ 1958 թվականին ԽՍՀՄ գավաթի խաղարկության ժամանակ Պոլտավայում տեղի «Կոլխոզնիկի» և Դնեպրոպետրովսկի «Մետալուրգի» միջև տեղի ունեցավ ծեծկռտուք։ Այն բանից հետո, երբ լրացուցիչ ժամանակում մրցավար Ռեզենկինը հեռացրեց դաշտից տանտերերի խաղացող Վ. Կազանկինին, ամբոխի մեջ վրդովմունք սկսվեց։ Երկրպագուները կարծում էին, որ պետք է հեռացնել նաև «Մետալուրգի» խաղացողին։ Ամենամոլիները սկսեցին մրցավարի նկատմամբ հաշվեհարդարի կոչեր անել։ Նրանց աջակցեց ամբոխը, և մրցավարի ու դնեպրոպետրովսկցիների վրա քարեր թափվեցին, վնասվեց նաև հյուրերի ավտոբուսը։ Մրցավարի գործողությունները քննարկվել են Ուկրաինայի կոմունիստական կուսակցության Պոլտավայի մարզային կոմիտեի բյուրոյում։ Նշվել է, որ Ռեզենկինը շատ սխալներ է թույլ տվել, կոպտել, եզրային մրցավարների նկատմամբ դրսևորել հանդուգն պահվածք։ Որոշվել է այլևս Խարկովի մրցավարներին չհրավիրել Պոլտավայում կայանալիք խաղերին։

1961 թվականի նոյեմբերի 18-ին Ռեզենկինը դարձել է համամիութենական կարգի մրցավար։ Ներառվել է Ուկրաինական ԽՍՀ լավագույն ֆուտբոլային մրցավարների ցուցակում 1961 թվականի արդյունքներով։ 22 մրցաշրջանի ընթացքում սպասարկել է ԽՍՀՄ առաջնության և գավաթի խաղերը։ Որպես գլխավոր մրցավար անցկացրել է 51 հանդիպում, իսկ 72 խաղում եղել է եզրային մրցավար։

Կարիերան որպես մրցավար ավարտելուց հետո 27 տարի եղել է Խարկով քաղաքի մրցավարների կոլեգիայի նախագահը։ Մրցավարական կարիերային զուգահեռ՝ 1954 թվականից աշխատել է որպես Խարկովի «Սպարտակի» մարզիչ։

1987 թվականից աշխատել է «Սպարտակ» մարզադպրոցի տնօրենի տեղակալ, իսկ 1996 թվականից զբաղեցրել է «Սպարտակ» մարզադաշտի և «Ակվարենա» մարզահամալիրին կից ֆուտբոլի մարզադպրոցի տնօրենի պաշտոնը։

Եղել է «Արսենալ» ֆուտբոլային ակումբի հիմնադիրներից մեկը, որի համար «Սպարտակ» մարզադաշտը դարձել է տնային մարզադաշտ, իսկ մանկապատանեկան մարզադպրոցը՝ ֆուտբոլային ակադեմիայի հիմքը։ Դեմ է արտահայտվել թիմի նոր անվանմանը՝ համարելով, որ պետք է պահպանել ավանդականը՝ «Սպարտակը»։

Խարկովում հիմնադրվել է Ռեզենկինի գավաթը, որը խաղարկվում է վետերանների միջև։

## Պարգևներ
Մարտական ծառայությունների համար պարգևատրվել է «Գվարդիա» կրծքանշանով, Կարմիր աստղի շքանշանով, Հայրենական պատերազմի 2-րդ աստիճանի շքանշանով և մեդալներով։

1985 թվականի նոյեմբերի 6-ին պարգևատրվել է Հայրենական պատերազմի 1-ին աստիճանի շքանշանով՝ ի պատիվ Հայրենական մեծ պատերազմում խորհրդային ժողովրդի հաղթանակի 40-ամյակի:

2004 թվականին պարգևատրվել է Ուկրաինայի ֆուտբոլի ֆեդերացիայի պատվավոր նշանով՝ «Ծառայությունների համար» մեդալով։

2008 թվականին պարգևատրվել է Ուկրաինայի Գերագույն ռադայի պատվոգրով։

## Ծանոթագրություններ

## Գրականություն
* 
* 
* 
* 
* 

## Արտաքին հղումներ
* էջը ''FootballFacts.ru կայքում''. Մեջբերվել է 2015 թվականի ապրիլի 13-ին։
* պաշտոնական կայքեջը «Металлиста»․  Մեջբերվել է 2015 թվականի ապրիլի 13-ին։
* Հայտնի մրցավարը չհասավ մինչև Եվրո-2012-ը. Մեջբերվել է 2015 թվականի ապրիլի 13-ին։

 
Կատեգորիա:Խորհրդային ֆուտբոլային մրցավարներ
Կատեգորիա:Ուկրաինացի ֆուտբոլային մրցավարներ